বিষ্ণুপ্রিয়া মণিপুরি ডিসকাশন ফোরাম

বিষ্ণুপ্রিয়া মণিপুরি ডিসকাশন ফোরাম, বা সংক্ষেপে বিএমডিএফ (BMDF) বিষ্ণুপ্রিয়া মণিপুরির অনলাইন ফোরাম আগ যেপেইত অনলাইন কমিউনিটি উহানে বিষ্ণুপ্রিয়া মণিপুরি জাতর  ইতিহাস, ভাষা, সাহিত্যত্ত চিংকরিয়া সামাজিক ইস্যূ, রাজনীতি বারো বিষ্ণুপ্রিয়া মণিপুরি সম্পর্কিত হাবিতালো আলোচনা করতারা। ফোরাম এগ ১৯৯৮ সনে প্রতিষ্ঠিত অসিল । পিসেদে সোশ্যাল মিডিয়া ফেসবুকে  বিষ্ণুপ্রিয়া মণিপুরি ডিসকাশন ফোরাম (BMDF) নাঙর গ্রুপহান অয়া পালয়া আছে।

 ইতিহাস
বিষ্ণুপ্রিয়া মণিপুরি ডিসকাশন ফোরামর যাত্রা আজিত্ত লামসাম ২৫ বছর আগে, ১৯৯৮ খ্রীষ্টাব্দৎ৷ সময় উহাৎ ফোরাম এগ অনলাইন মেসেজ বোর্ড আকারে আসিল৷ নিউইয়র্ক, আমেরিকা প্রবাসী উত্তম সিংহ গিরকে পৌরি ওয়েবসাইটর অধীনে ফোরাম এগ লিংখাৎ করেসিল ৷ থাংনা থাংনাৎ ২০০২ সালে manipuri.org ওয়েবসাইট এহান বাংলাদেশ প্রকৌশল বিশ্ববিদ্যালয়র ছাত্র অসীম কুমার সিংহর লগে যৌথভাবে ডেভেলপ করিয়া ফোরাম এগর মডিফাইড ভার্সন আহান আপলোড করানি অসিল৷ নুয়া ফোরাম উগৎ ভাষা, সাহিত্য, সংস্কৃতি, আন্দোলন, রাজনীতি, ফাগিফারাং এসাদে সেকশন কতগো থনা অসিল৷ ঔপেই ভারত বাংলাদেশসহ বিশ্বর কোনা কোনসেলেত্ত আহৌ য়াঙ্খেইর চুয়া রেজিস্টার্ড সদস্যর লগে গেস্ট সদস্য অয়া আবকসা মানু সমাজর নানান ইর্স্যূলো নানান আলোচনাৎ অংশ নিলাগা৷

ফেসবুকে বিএমডিএফ
অনলাইন ফোরাম উগ চলানির নিয়াম বাদে ফেসবুক লিংখাৎ অসিল৷ সোশাল মিডিয়া তাপ্প তাপ্প জনপ্রিয় অনা অকরল সময় উহাৎ ২০১১ সালর ১৫ই জুলাই তারিখে 'বিষ্ণুপ্রিয়া মণিপুরি ডিসকাশন ফোরাম' বুলিয়া গ্রুপ আহান ফেসবুকে খুলানি অইল৷ গ্রুপ অহান খুলানিৎ বারো সচল করানিৎ হৌ সময়কার অনলাইন একটিভিষ্ট করুনাময় সিংহ, উদয়ন সিংহ, হেনরী সিনহা, কবি রঞ্জিত সিংহ, প্রতিভা সিনহা, মৌসূমী সিনহা, ঋষিকেশ সিংহ, রিচার্ড সিংহ, ব্রহ্মানন্দ সিংহ, অনুভা সিনহা, রামানুজ সিংহ, প্রবাল আত্রেয় — এসাদে আবকসা মানু নিজ নিজ অবদান থয়া গেসিগা৷ 

লক্ষ্য বারো উদ্দেশ্য
বিএমডিএফ'র মুল উদ্দেশ্যহান আসিলতা সামাজিক নেটওয়ার্ক আহান হংকরানি যেপেই আমি বিষ্ণুপ্রিয়া মণিপুরির বিভিন্ন অবস্থান, ব্যাকগ্রাউন্ড বারো ল্যান্ডস্কেপেত্ত হাবি মানু আকপেই পুলকরে পারতাঙাই। অনলাইন স্পেসে আমার ইতিহাস, ভাষা, সাহিত্যত্ত চিংকরিয়া সামাজিক ইস্যূ, রাজনীতি বারো বিষ্ণুপ্রিয়া মণিপুরি সম্পর্কিত হাবিতালো মানুরে আলোচনার সুযোগ করে দেনা। এসাদে করিয়া আমি তাপ্প তাপ্প  হারপেইলাং যে, অনলাইনর বারা এগদে আমি বৃহত্তর শক্তি আহান অয়া বিকাশ অনা পারতাঙাই। অহানে মানুর চিন্তার রাজ্য আহানরে থৌতাল দিয়া, মানুর জ্ঞান অন্বেষনর স্পৃহা অহানরে বাড়াদিয়া শিক্ষিত সচেতন অনলাইন কমিউনিটি আহান হংকরানি, যেহান নিকট ভবিষ্যতে য়েকনাপা শক্তির লগে ফাংনা দেনা পারানি। আমার এজেন্ডার বিতরে আসিলতা-
•	বিষ্ণুপ্রিয়া মণিপুরির ইতিহাসর নানান দিকলো মুক্ত আলোচনা
•	বিষ্ণুপ্রিয়া মণিপুরি সাহিত্যর বারে আলোচনা
•	বিষ্ণুপ্রিয়া মণিপুরির সাহিত্যিক/ গুণিজনরে পরিচয় করুয়াদেনা
•	নুয়া লেখক, সাহিত্যিক হংকরানি
•	সামাজিক কাঠামো বারো সংস্কৃতির নানান দিকলো আলোচনা 
•	বুদ্ধিবৃত্তিক ক্ষমতা  হংকরানি, চিন্তার নেতৃত্ব বিস্তার ঘটানি
•	সম্প্রদায় এহার বিতরে দায়বদ্ধতা হজাক করিয়া বিশ্বব্যাপী প্ল্যাটফর্ম আহাত পুলকরিয়া প্রজন্ম বারো তানুর চিন্তাধারার মিলন ঘটানি
এসাদে ডাঙর ডাঙর ভাবনা, বৃহত্তর দৃষ্টিভঙ্গি আহানল, চ্যালেঞ্জ আহানল আমি মুঙেদে আগুয়াসিলাং। আমার সাফল্য বারো ব্যর্থতার খতিয়ান হিসাব করলে হয়তো হারপা পারতাঙাই আমি কতিহান আগুয়া পারেসি।

'ফিরাল'
গত শতকর ত্রিশর দশকে অবিভক্ত বৃটিশ ভারতে ফঙসিল প্রকাশনা উতার পিসে 'ফিরাল' অইলতা একমাত্র প্রকাশনাহান যেহান গ্লোবালি ভারত বাংলাদেশর যৌথ উদ্যোগে বারো সম্পাদনাৎ প্রকাশিত অসেহান। ২০১২ সালে ফঙসিল সাময়িকী এহান।  মুলতঃ অনলাইন জগতে ইকরতারা নুয়া লেখক গোষ্ঠি অহানরে অফলাইন জগতে পরিচিত করেদেনার কাজে  উদ্যোগ  এহান  নিয়াসিলাংগা।  আবকসা  পুরানা  লেখকৌ  আমার  উদ্যোগ  অহাৎ সামিল অসিলা। ফিরালর আরাক মাইলস্টোন আহান অইলতা বিষ্ণুপ্রিয়া মণিপুরি সাহিত্যর ইতিহাসে পয়লা রোমান মেয়েক ব্যবহার করানি। ভারতবর্ষর নানান মেট্রো সিটিৎ ডাঙর অসি সৌ যেতা বাংলা মেয়েকর লগে পরিচয় নেই,পাকরে নারতারা তানুরে  লেখালেখির জগতে আনানির হন্না আহান মাতে পারিয়ার। ফিরালর লেরিক উন্মোচন অনুষ্ঠান গুয়াহাটি, শলচর, আগরতলা,অরুনাচল প্রদেশ, দিল্লী, কলিকাতা বারো বাংলাদেশেত্ত মহাসমারোহে পালিত অসিল যেহান বিষ্ণুপ্রিয়া মণিপুরি অনলাইন কমিউনিটির বিশ্বময় ঐক্যর ইতিহাসে যুগান্তকারী ঘটনা আহান। 

বার্মাৎ বিষ্ণুপ্রিয়া মণিপুরি অনুসন্ধান
বার্মাৎ বিষ্ণুপ্রিয়া মণিপুরি জাতর মানু অনুসন্ধানে বিএমডিএফ’র গবেষক কতগৈ গুরুত্বপূর্ণ ভূমিকা থসি। ফোরামে বিষয় এহানল গবেষক সন্তোষ কুমার সিংহর নেতৃত্বে মেম্বার কতগই টিম আহান অয়া কাম করলা। বার্মার মানুর তুলো যোগাযোগ করানিয়ৌ অসিল। মান্দালয়র দ্বারকা নাথ শর্মা, চন্দ্রকুমার শর্মা প্রমুখ গিরকলকেইর লগে নিরন্তর যোগাযোগ রক্ষা করানি অসিল। পিসেদে  ঔপেইর Naing Soe নাঙর গবেষক আগৌ ফোরামে যুক্ত অর্য়া গবেষনার কাম চালেয়া গেলগা। বার্মাৎ বিষ্ণুপ্রিয়া মণিপুরির অস্তিস্ত্ব বিষয়ক গবেষনাপত্র উতা আন্তর্জাতিক জার্নালে প্রকাশিত অসে। ঔপেইর মানুর লগে আমার মানুর বর্তমান ভাষা, সংস্কৃতি, রীতিনীতির তুলনামুলক সাদৃশ্য বিসারানি বারো উৎস লেপকরানির হন্না এহান এবাকাউ জারি আছে।   

বিএমডিএফ বারো এনডেঞ্জার্ড ল্যাঙ্গুয়েজ এলায়েন্স
বিশ্বর বিভিন্ন বিপন্ন ভাষা বারো জাতিসত্তারেল কাম করতারা আন্তর্জাতিক সংস্থাহান এনডেঞ্জার্ড ল্যাঙ্গুয়েজ এলায়েন্স (ELA)। ২০১২ সালে সংগঠন এহানে বিষ্ণুপ্রিয়া মণিপুরি ভাষারেল রিসার্চ করিয়া বিশ্বমিমাঙে তুলিয়া দরানির ক্ষেত্রে বিষ্ণুপ্রিয়া মণিপুরি ডিসকাশন ফোরামর অবদান উল্লেখযোগ্য। ইলা' র প্রতিষ্ঠাতা ড্যানিয়েল কফম্যান গিরক ফোরামে যুক্ত অয়া আমার মেম্বারলকেই লগে উনাউনি অসিল। ফোরমার সদস্য মাহরাষ্ট্র নিবাসী কল্পনীল সিংহ গিরকে এরে উদ্যোগ এহানাৎ মূখ্য ভুমিকা পালন করেসিল।  

ইউনেস্কোর বিপন্ন ভাষামেলাৎ বিএমডিএফ
 ২৯ সেপ্টেম্বর ২০১২ তারিখে নিউইয়র্কে অনুষ্ঠিত বিপন্ন ভাষামেলার আলোচনা সেশনে বিষ্ণুপ্রিয়া মণিপুরি ভাষালো আলোচনা অসিল। নিউইয়র্ক পাবলিক লাইব্রেরীৎ এনে ভাষামেলা এহার হানজাসিলা। নিয়ামপারা আগ্রহী দর্শক, ভাষাকর্মী ও ভাষাতাত্বিকের উপস্হিতিতে ভাষামেলা অহানাৎ পৃথিবীর বিভিন্ন প্রান্তত্ত বিপন্ন ভাষার প্রতিনিধি তানুর নিজ নিজ ভাষার পক্ষে বক্তব্য তুলিয়া ধরেসিরা।  বিষ্ণুপ্রিয়া মণিপুরি ডিসকাশন ফোরামর পক্ষত্ত বিষ্ণুপ্রিয়া মণিপুরি ভাষার প্রতিনিধিত্ব করেসিল নিউইয়র্ক প্রবাসী উত্তম সিংহ গিরকে। এপেই উল্লেখ করানি থক যে, এনডেঞ্জার্ড ল্যাঙ্গুয়েজ এলায়েন্স'র রিসার্চ রিপোর্টর গজে থালগ দিয়া UNESCO বিষ্ণুপ্রিয়া মণিপুরি ভাষা এহানরে এনডেঞ্জার্ড ল্যাঙ্গুয়েজ ক্যাটাগরিতে তালিকাভুক্ত করেসিলা।

একনজরে বিএমডিএফ
প্রতিষ্ঠা:	১৯৯৮ খ্রীষ্টাব্দ
ফেসবুক গ্রুপ প্রতিষ্ঠা	২০১১ খ্রীষ্টাব্দ
ফেসবুক গ্রুপ:https://www.facebook.com/groups/bpmdiscussion/
বর্তমান সদস্য সংখ্যা: ৩,৫৬৯
মাসিক গড় পোস্ট: ৪০০
একটিভ মেম্বার:	৫৬.৩%

জুরিসি পাতা
Firaal- a global publication released
FIRAAL-2 released